SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-23-14/24

**2024. gada 17. aprīlī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Ainars Latkovskis**

**Igors Rajevs – Iekšlietu ministrijas parlamentārais sekretārs**

**Aleksejs Rosļikovs**

**Uģis Rotbergs**

**Edvīns Šnore**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

uzaicinātie:

par 1. jautājumu

* Aizsardzības ministrijas Kiberdrošības politikas departamenta direktors **Edgars Kiukucāns**
* Aizsardzības ministrijasKiberdrošības politikas departamenta vecākā eksperte - juriste **Santa Lepere-Justamente**
* Informācijas tehnoloģiju drošības incidentu novēršanas institūcijas CERT.LV vadītājas vietnieks **Varis Teivāns**
* Informācijas tehnoloģiju drošības incidentu novēršanas institūcijas CERT.LV informācijas sistēmu drošības analītiķe **Sanita Vītola**
* Satiksmes ministrijas Sakaru departamenta Elektronisko sakaru un pasta nodaļas vecākais referents **Dainis Valdmanis**
* Kultūras ministrijas valsts sekretāra vietnieks **Uldis Zariņš**
* Satversmes aizsardzības biroja pārstāvji
* Militārās izlūkošanas un drošības dienesta eksperts **Edgars Runcis**
* Militārās izlūkošanas un drošības dienesta eksperts **Guntis Smilgzdrivs**
* Latvijas Bankas padomes locekle **Ilze Posuma**
* Latvijas Bankas Informācijas tehnoloģiju pārvaldes vadītājs **Harijs Ozols**
* Latvijas Bankas Juridiskās pārvaldes vadītāja vietniece **Baiba Tračuma**
* Latvijas Tirdzniecības un rūpniecības kameras pārstāve **Kristīne Robežniece**
* Latvijas Tirdzniecības un rūpniecības kameras pārstāve **Ilze Paegle**
* Latvijas Darba devēju konfederācijasbiedru attiecību speciālists **Agris Bojārs**

par 2. jautājumu

* Aizsardzības ministrijas Juridiskā departamenta Tiesību aktu nodaļas vadītāja **Vita Upeniece**
* Zemessardzes Juridiskā departamenta vecākā juriste **Ilze Tilgase**

Saeimas Juridiskā biroja vecākā juridiskā padomniece **Līvija Millere**

**Komisijas darbinieki: vecākā konsultante Ieva Barvika, konsultanti Egita Kalniņa, Sandra Kaire, Inese Silabriede un Māris Veinalds**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta ar slēgtu sēdes daļu

*Izskatāmais dokuments: Latvijas Tirdzniecības un rūpniecības kameras 17.04.2024. vēstule Nr. 2024/334 (Saeimas reģistrs Nr. 3/554-14/24).*

Darba kārtība:

**1. Nacionālās kiberdrošības likums (553/Lp14) 1. lasījumam;**

**2. Grozījumi Latvijas Republikas Zemessardzes likumā (552/Lp14) 1. lasījumam.**

**3. Dažādi.**

R.Bergmanis atklāj sēdi un iepazīstina ar izskatāmo darba kārtību. Informē, ka šai sēdei būs arī slēgtā daļa (pie Dažādi).

Aicina apmainīt vietām plānotos darba kārtības jautājumus un kā pirmo izskatīt likumprojektu “Grozījumi Latvijas Republikas Zemessardzes likumā” (552/Lp14).

*Deputātiem nav iebildumu.*

**2. Grozījumi Latvijas Republikas Zemessardzes likumā (552/Lp14) 1. lasījumam.**

R.Bergmanis informē, ka šis ir Aizsardzības ministrijas (turpmāk – AM) sagatavots likumprojekts. Aicina AM pārstāvjus komentēt likumprojektu.

A.Švinka informē, ka šajā likumprojektā ietverti aktuāli nepieciešami grozījumi, atzīmē būtiskos aspektus:

1) uzdevumi zemessargiem iesaistīties Valsts aizsardzības dienesta (turpmāk – VAD) karavīru apmācīšanā;

2) uzdevumi zemessargiem sniegt atbalstu Pulkveža O.Kalpaka skolai programmas pamatapmācībā, praktisko iemaņu apguvē. Vienlaikus paredzētas tiesības zemessargam, pildot šos pienākumus, valkāt karavīra formastērpu;

3) jaunu militāro darbinieku kategorija, kura jau ietilpst Nacionālajos bruņotajos spēkos (turpmāk – NBS) kā civilie darbinieki;

4) nosacījumi, ka VAD pildīšanas laikā zemessargu no dienesta Zemessardzē neizslēdz, bet to aptur;

5) tiesības zemessargiem, kuri pilda karavīru amata pienākumus vai aizsardzības ministra noteiktus ar kaujas atbalsta nodrošinājumu saistītus amatus, papildus saņemt pabalstu ģimenes locekļa nāves vai mācību atvaļinājuma gadījumā;

6) vienlaikus likumprojekts izslēdz no likuma norādi uz Finanšu un kapitāla tirgus komisiju (turpmāk – FKTK), kura ar 2023. gada 1. janvāri ir pievienota Latvijas Bankai (turpmāk – LB).

Likumprojekts ir saskaņots ar Finanšu ministriju, Tieslietu ministriju, Iekšlietu ministriju (turpmāk – IeM) un LB.

R.Bergmanis dod vārdu Saeimas Juridiskā biroja (turpmāk – JB) pārstāvei.

L.Millere informē, ka JB nav konceptuālu iebildumu.

R.Bergmanis interesējas par likumprojekta saskaņojumu ar IeM, par IeM darbiniekiem.

V.Upeniece informē, ka IeM nav iebildumu.

E.Šnore vēlas sīkāku komentāru par zemessargu tiesībām apmācīt VAD karavīrus.

I.Tilgase izskaidro, kā praktiski notiks VAD karavīru apmācība.

I.Rajevs interesējas, kādēļ VAD karavīru apmācībai ir jābūt šajā likumā. Vai šādu normu nevajadzētu arī NBS likumā.

I.Tilgase paskaidro, ka likuma 3. pants nosaka uzdevumus, kurus pilda Zemessardze. Šī būs speciālā norma.

V.Upeniece paskaidro, ka likumdošanā jau ir noteikts, ka VAD apmācību nodrošina NBS.

I.Rajevs interesējas par situāciju ar FKTK.

A.Švinka sniedz papildu skaidrojumu.

**R.Bergmanis** slēdz diskusiju un aicina komisiju atbalstīt likumprojektu pirmajam lasījumam.

*Deputātiem nav iebildumu, likumprojekts atbalstīts vienbalsīgi.*

**R.Bergmanis** aicina sēdes dalībniekus noteikt priekšlikumu iesniegšanas termiņu otrajam lasījumam.

*Notiek diskusija par šo termiņu. Sēdes dalībnieki vienojas par 16. maiju.*

**R.Bergmanis** aicina noteikt ziņotāju Saeimas sēdē par likumprojektu.

**A.Švinka** piesakās ziņot par likumprojektu.

*Komisijai nav iebildumu.*

**LĒMUMS:**

**-** konceptuāliatbalstīt likumprojektu “Grozījumi Latvijas Republikas Zemessardzes likumā” (552/Lp14)unvirzīt izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu otrajam lasījumam – 16. maiju;

- noteikt par referentu A.Švinku.

**1. Nacionālās kiberdrošības likums (553/Lp14) 1. lasījumam;**

R.Bergmanis aicina apspriest izskatāmo likumprojektu. Dod vārdu AM pārstāvjiem.

A.Švinka informē, ka likumprojekta “Nacionālās kiberdrošības likums” (turpmāk – Likumprojekts) sagatavošanā ir ieguldīts smags un apjomīgs darbs. Likumprojekts izstrādāts, pamatojoties uz Eiropas Parlamenta un Padomes 2022. gada 14. decembra Direktīvu (ES) 2022/2555, ar ko paredz pasākumus nolūkā panākt vienādi augstu kiberdrošības līmeni visā Savienībā un ar ko groza Regulu (ES) Nr. 910/2014 un Direktīvu (ES) 2018/1972 un atceļ Direktīvu (ES) 2016/1148 (turpmāk – NIS2 direktīva, Direktīva). Šīs direktīvas ieviešanas termiņš ir š.g. 17.oktobris.

Likumprojekta mērķis ir uzlabot kiberdrošību Latvijā, kā arī ieviest NIS2 direktīvā noteiktos pasākumus. Likumprojekts aizstās spēkā esošo Informācijas tehnoloģiju drošības likumu (turpmāk – ITDL).

Būtiskākās izmaiņas salīdzinājumā ar ITDL:

1) tiek izveidots Nacionālais kiberdrošības centrs (turpmāk – NKDC, Centrs), nosakot tā statusu, funkcijas, tiesības un pienākumus, šī Centra funkcijas pildīs AM un CERT.LV;

2) tiek būtiski paplašināts subjektu loks, uz kuru attieksies likuma prasības, tas attieksies uz vismaz 2000 subjektiem. Tiek noteiktas drošības prasības datu centriem, kuros tiek uzturēti subjektu informācijas un komunikācijas tehnoloģiju resursi. Ministru kabinetam (turpmāk – MK) tiek deleģēts uzdevums noteikt šo centru drošības prasības. Papildus tiek noteikts, ka valsts nozīmes datu centros tiek izvietots CERT.LV drošības operāciju centrs;

3) likumprojekts nosaka, ka ar mērķi veicināt kritisko pakalpojumu pieejamību krīzes situācijās tiek izveidots vienotais interneta plūsmu apmaiņas punkts;

4) paredzēta kiberkrīžu pārvaldības plāna izstrāde saskaņā ar NIS2 direktīvu, noteiktas kiberhigiēnas prasības, paredzot kiberhigiēnas pasākumus un pamatelementus, to īstenošanai valsts un pašvaldību institūcijām, atvasinātajām publiskajām personām u.c. valsts institūcijām, izņemot valsts drošības iestādes;

5) likumprojektā tiek nostiprināta koordinēta ievainojamības procesa izmantošana, kas ļauj kontrolētā veidā izmantot drošības ekspertīzi, lai atklātu ITK resursu vājās vietas;

6) līdz ar likumprojektu NKDC tiek noteikts kā nacionālā kompetentā institūcija, kas darbojas kā vienotais kontaktpunkts kiberdrošības jautājumos, un kas īsteno nacionālo kiberdrošības pārraudzību, veido nacionālās kiberdrošības rīcībpolitikas iniciatīvas, un savas kompetences ietvaros veido starptautisko sadarbību kiberdrošības jomā;

7) likumprojekta subjekti iedalāmi 3 kategorijās, kas nosaka noteikto prasību apjomu pret attiecīgajiem subjektiem: būtisko pakalpojumu sniedzēji, svarīgo pakalpojumu sniedzēji, ITK tehnoloģiju kritiskā infrastruktūra. Likumprojektā noteikto subjektu uzraudzību un korektīvo funkciju īstenošanu veic NKDC attiecībā uz būtisko un svarīgo pakalpojumu sniedzējiem, izņemot ITK tehnoloģiju kritisko infrastruktūru, un Satversmes aizsardzības birojs (turpmāk – SAB) attiecībā uz ITK tehnoloģiju kritisko infrastruktūru. Šīs uzraudzības iestādes būs tiesīgas veikt subjektu dokumentu, informācijas un komunikācijas tehnoloģiju infrastruktūras pārbaudes, un vajadzības gadījumā varēs izteikt subjektam brīdinājumu, kā arī uzdot novērst konstatētās neatbilstības. NKDC un SAB būs tiesīgi veikt ārēju auditu un informēt pakalpojumu saņēmējus par kiberapdraudējumu. Par konstatētajām neatbilstībām NKDC un SAB atbilstoši subjektu uzraudzības dalījumam būs tiesīgi piemērot paredzētās sankcijas.

Galvenās prasības subjektiem, kas izriet no likumprojekta, ir:

- statusa noteikšana un reģistrācija, kas paveicama līdz 2025. gada 1. aprīlim;

- kiberdrošības pārvaldnieka noteikšana līdz 2024. gada 1. jūlijam;

- minimālo kiberdrošības prasību ievērošana;

- riska pārvaldības un darbības nepārtrauktības plāns;

- ziņošana par incidentiem un konstatētajām ievainojamībām;

- ikgadējs pašnovērtējums, pirmreizējais jāiesniedz līdz 2025. gada 1. jūlijam.

Likumprojekts ir saskaņots ar visām atbildīgajām institūcijām, Datu valsts inspekciju (turpmāk – DVI) un valsts drošības iestādēm.

Likumprojekts MK sēdē tika atbalstīts š.g. 19. martā. Vēl nepieciešams saskaņojums ar Latvijas Banku (LB); tiek gaidīts atzinums no Eiropas Centrālās Bankas (turpmāk – ECB), kuru paredzēts iesniegt Saeimas komisijai līdz likumprojekta izskatīšanai otrajā lasījumā.

E.Kiukucāns uzsver, ka šajā likumprojektā ir ne tikai ietverta NIS2 direktīvas ieviešana, bet arī nacionālie pasākumi nacionālās kiberdrošības uzlabošanai.

R.Bergmanis dod vārdu CERT.LV pārstāvjiem.

V.Teivāns papildina par operacionālās puses aspektiem. Likumprojektā ietvertie kiberdrošības uzlabošanas pasākumi, paaugstināta drošība, ir svarīgi visā Eiropas Savienībā (ES) un NATO. Uzsver datu apstrādes nozīmi, datu uzkrāšanu.

Atzīmē, ka ir uzsākts darbs ar valsts nozīmes datu centriem, izstrādātas tehniskās metodoloģijas un iespējas tās realizēt. Kiberdrošības līmeņa paaugstināšanai ir svarīga subjektu paplašināšana, kā svarīgus uzsver loģistikas piegāžu ķēžu starptautiskos partnerus.

Operacionāli būtiskas ir kiberapdraudējumu atklāšanas iniciatīvas, valsts mēģinājums veidot sadarbības ietvaru ar labvēlīgiem hakeriem, kuru brīvprātīgā palīdzība veicina savlaicīgu ievainojamības atklāšanu. Jau šobrīd notiek laba sadarbība, tagad tā tiek nostiprināta arī likumā.

R.Bergmanis dod vārdu Satiksmes ministrijas (turpmāk – SM) pārstāvjiem.

D.Valdmanis apliecina, ka SM šobrīd nav nekas piebilstams, bet jautājums tiks izvērtēts uz otro lasījumu.

R.Bergmanis dod vārdu Kultūras ministrijas (turpmāk – KM) pārstāvjiem.

U.Zariņš apliecina, ka KM šobrīd nav komentāru.

R.Bergmanis dod vārdu SAB pārstāvjiem.

SAB amatpersona apliecina, ka šobrīd SAB nav papildu komentāru par šo likumprojektu.

R.Bergmanis dod vārdu Militārās izlūkošanas un drošības dienesta (turpmāk – MIDD) pārstāvjiem.

E.Runcis apliecina, ka šobrīd MIDD nav papildu komentāru par šo likumprojektu. Praksē darbojas jau esošais tiesiskais regulējums.

R.Bergmanis dod vārdu LB pārstāvjiem.

I.Posuma LB vārdā pauž atbalstu likumprojektam, NIS2 direktīvas prasību piemērošanai. Turpmākajai likumprojekta virzībai nepieciešams ECB atzinums, kuru ECB neoficiāli sola sniegt līdz 14. maijam. Ieskats atzinuma saturā neoficiāli būs pieejams jau ātrāk. Iespējams, ka pēc ECB atzinuma saņemšanas uz otro lasījumu būs nepieciešami precizējumi likumprojekta redakcijā.

R.Bergmanis dod vārdu Latvijas Darba devēju konfederācijas (turpmāk – LDDK) pārstāvjiem.

A.Bojārs atzīmē, ka šī likuma realizācija skars uzņēmumu administratīvo slogu; LDDK priekšlikumi tiks iesniegti uz otro lasījumu.

R.Bergmanis dod vārdu Latvijas Tirdzniecības un rūpniecības kameras (turpmāk – LTRK) pārstāvjiem. Informē, ka šorīt komisijā ir saņemta LTRK vēstule, kura ir izdalīta deputātiem informācijai.

I.Paegle norāda, ka likumprojektā ir ietvertas lielākas prasības par Direktīvā norādītajām attiecībā uz pārtikas uzņēmumiem, kuru ieviešana var palielināt cenas. Aicina izmantot Direktīvas formulējumu. Atzīmē arī problēmas saistībā ar 19. panta (1) daļas c) punktu attiecībā uz ķīmisko vielu ražotājiem un izplatītājiem. Aicina pārskatīt 19. panta (1) daļas c) un e) punktu.

A.Švinka pateicas LTRK par viedokli, apsola līdz otrajam lasījumam sazināties ar LTRK par aktualizētajiem jautājumiem, tomēr akcentē, ka kiberdrošība ir sabiedrības interesēs.

E.Kiukucāns informē, ka diskutablā definīcija par pārtikas aprites uzņēmumiem ir radusies saskaņošanas procesā, apsola par to sazināties ar LTRK un vēlreiz izdiskutēt.

R.Bergmanis dod vārdu JB pārstāvei.

L.Millere informē, ka JB nav konceptuālu iebildumu pret izskatāmo likumprojekta virzību. Akcentē drošības jautājumus un nepieciešamību ieviest NIS2 direktīvu. Uzdod precizējošus jautājumus AM pārstāvjiem:

1) kādi jauni pienākumi un ierobežojumi salīdzinājumā ar esošo ITDL tiek izvirzīti institūcijām, saimnieciskās darbības veicējiem;

2) vai paredzētās sankcijas izriet no Direktīvas?;

3) tiek paplašināts personas datu apstrādē iesaistīto institūciju loks. Vai saskaņošanas procesā notika konsultācijas ar DVI;

4) sakarā ar to, ka paredzēts atcelt ITDL, kas notiek ar ITDL minēto atsauci uz 2009/140 direktīvu?

E.Kiukucāns atbild uz L.Milleres jautājumiem:

1) jaunās prasības saimnieciskās darbības veicējiem ir jāizpilda līdz 2025. gada 1.aprīlim – jānosaka kiberdrošības pārvaldnieki un minimālās kiberdrošības prasības atbilstoši MK noteikumiem, arī pašnovērtējuma anketas izpilde un iesniegšana, u.c.;

2) paredzēts pakāpeniski ieviest no NIS2 Direktīvas izrietošās sankcijas;

3) panti, kuri saistīti ar personu datu apstrādes institūciju loka paplašināšanu, ir saskaņoti ar DVI;

4) jautājums par atsauci uz Direktīvu 2009/140 tiks atbildēts uz otro lasījumu, tas saistīts ar Elektronisko sakaru likumu, kas ir SM kompetencē.

L.Millere uzsver nepieciešamību ievērot saprātīgus termiņus sankciju realizācijai.

R.Bergmanis aicina deputātus uzdot jautājumus.

A.Vilks interesējas, cik lielā mērā tiks saglabātas ITDL normas.

E.Kiukucāns informē, ka būtiskās ITDL normas saglabāsies jaunajā likumā, kam tiks pievienotas NIS2 direktīvas prasības.

A.Vilks atzīmē, ka ITDL paredz arī nacionālās kiberdrošības stratēģijas izstrādi. Interesējas par spēkā esošās stratēģijas korelāciju ar jauno likumu.

E.Kiukucāns informē, ka jaunā stratēģija tiks pārstrādāta, beidzoties spēkā esošās termiņam – pēc 2026. gada. Esošā stratēģija jau tika izstrādāta laikā, kad bija apstiprināta NIS2 direktīva, kas tika iestrādāts kiberdrošības stratēģijā.

*Notiek diskusija par Nacionālās kiberdrošības stratēģijas, tās ieviešanas plāna un jaunā likumprojekta korelāciju. Viedokļus un komentārus izsaka A.Vilks, E.Kiukucāns, R.Bergmanis.*

E.Zivtiņš interesējas par jaunās institūcijas (NKDC) izveidi, darbības redzējumu un finansējumu.

E.Kiukucāns informē, ka NKDC nebūs atsevišķa iestāde, bet tā būs institūcija, kas sevī apvienos AM Kiberdrošības politikas departamentu un CERT.LV. Tiek piesaistīts arī papildu personāls. Plānotās izmaksas iekļautas Informatīvajā ziņojumā ~ kopumā 6 milj. euro gadā.

E.Zivtiņš interesējas, vai NIS2 direktīvas ieviešana prasīs papildu izdevumus valsts un pašvaldību institūcijām.

E.Kiukucāns informē, ka papildu izdevumi minimālo prasību izpildei var rasties, bet tos ir grūti prognozēt, jo institūcijās šobrīd ir dažāds kiberdrošības līmenis.

E.Zivtiņš interesējas, vai mēs šobrīd mūsu institūcijām un uzņēmumiem neuzliekam lielāku slogu par NIS2 direktīvā prasīto. Vai tas ir izvērtēts?

E.Kiukucāns uzsver, ka pamatā ir ievērotas Direktīvas prasības, bet atsevišķos gadījumos mūsu tvērums ir stingrāks, īpaši, jautājumos saistībā ar nacionālo drošību. Ir ņemta vērā mūsu ģeopolitiskā situācija, mēs esam vairāk pakļauti ar Krieviju saistītiem kiberriskiem.

E.Zivtiņš atzīmē vairāku pašvaldību grūto finansiālo stāvokli un uzsver, ka šī likuma prasību ieviešana to vēl sarežģīs.

V.Teivāns informē, ka jau šobrīd pašvaldībās darbojas esošie noteikumi IT sistēmas uzturēšanai. Ar piemēru izskaidro situāciju.

E.Zivtiņš ierosina uz otrā lasījuma izskatīšanu uzaicināt arī Latvijas Pašvaldību savienības pārstāvi.

R.Bergmanis atbalsta šo ieteikumu, apsola to ņemt vērā.

A.Rosļikovs vēlas papildu komentāru par NIS2 direktīvas ieviešanu un mūsu pastiprinātajām prasībām atsevišķos procesos. Vai mēs nepārspīlējam un neraidām sabiedrībai nepareizu signālu saistībā ar ES normatīvu izpildi? Uzskata, ka Direktīvai ir cits mērķis. Uzsver arī finansiālos aspektus, administratīvo slogu iestādēm. Norāda uz apgrūtinājumiem privātajā sektorā.

A.Švinka uzsver, ka likumprojekta mērķis ir ne tikai NIS2 direktīvas ieviešana, bet arī nacionālās kibertelpas drošība. AM pie šī likumprojekta strādā kopš 2022. gada, tiek izvērtētas tieši šodienas nepieciešamības. Uzskata, ka mēs nepārspīlējam ar ES prasību ieviešanu, jo, uzlabojot drošību, visa sabiedrība būs ieguvēji.

Atzinīgi novērtē sociālo partneru iesaisti kvalitatīva likumprojekta izstrādē.

E.Kiukucāns paskaidro, ka NIS2 direktīva ir minimālais kiberdrošības “džentlmeņa komplekts”. Katrai dalībvalstij ir tiesības piemērot stingrākas prasības atbilstoši savai situācijai. Valsts drošībai kritiskās lietās mūsu prasības ir stingrākas. ES nosaka, ka valsts drošība ir katras dalībvalsts atbildība.

E.Šnore vēlas plašāku komentāru par Krievijas īstenotajiem kiberuzbrukumiem Latvijas institūcijām: kam tieši uzbrukts, uzbrukumu dinamika, tabula ar konkrētiem datiem vēlāk.

E.Kiukucāns atzīmē 2022. gada publiski pieejamos datus, kuri nāk no Eiropas Kiberdrošības aģentūras. Tabula tiks atsūtīta. Šobrīd Latvija atrodas 2. vietā (aiz Polijas), ņemot vērā kiberuzbrukumu intensitāti. Uzbrukumi līkne ir saistīta ar pilsoniskajām un politiskajām aktivitātēm Latvija, tā ir viļņveidīga. Mērķi ir dažādi, uzbrukumi pamatā vērsti uz valsts pārvaldes institūcijām.

V.Teivāns informē par kiberuzbrukumu līknes (sākums no 2021. gada) saistību ar notikumiem karā Ukrainā, mūsu palīdzību Ukrainai. Notiek sabiedrībai būtisku sistēmu un servisu darbības traucēšana, vēlme pierādīt, ka Latvija pati nevar sevi aizstāvēt, dažādas aktivitātes sociālajos tīklos. Ir identificēti cilvēki, kas šajā jomā darbojas.

L.Millere vēlas papildu skaidrojumu par pārejas noteikumos minētajiem ieviešanas termiņiem. MK tiek deleģēti uzdevumi izdot noteikumus. Atsaucas uz esošajiem MK noteikumiem. Atzīmē 28. pantā minētos MK noteikumus, kuri ar 6. punktu tiek pagarināti līdz dažādiem termiņiem. Izveidojas laika periods, kurā noteikumu nav.

R.Bergmanis uzsver, ka par šo vēl ir jādomā.

I.Rajevs komentē NKDC jau esošo darbību un, atsaucoties uz A.Rosļikova iebildumiem, informē par NIS2 direktīvā paredzētajiem izdevumiem uzņēmējiem. Sniedz ilustrējošus piemērus. Uzskata, ka nevajag pārspīlēt. Atzīmē LTRK vēstulē izteiktās iniciatīvas.

A.Švinka atgādina, ka NIS2 direktīva attiecas arī uz privāto sektoru. Apsola, ka AM vēl iedziļināsies aktualizētajās problēmās. Uzsver kiberdrošības nozīmi sabiedrībā.

A.Vilks interesējas par šī likuma spēkā stāšanās laiku – vai 1. jūlijs.

E.Kiukucāns paskaidro, ka šobrīd šis datums ir atkarīgs no likumprojekta virzības Saeimā.

Jautājumā par NKDC informē, ka ministrija ir veikusi visus nepieciešamos priekšdarbus, lai centrs varētu strādāt, bet ir vajadzīgs arī šis likums, lai formāli varētu nodibināt institūciju.

Jautājumā par papildu pienākumiem uzņēmējiem atzīmē, ka kiberdrošības nozarē daudz lietas ir cieši saistītas. Uzbrukums vienam var būtiski ietekmēt arī citus. Organizācijas bieži to neapzinās. Nenovērstie riski palielinās un izplatās tālāk. Privātā sektora intereses tiek ņemtas vērā.

R.Bergmanis atzīmē, ka likumā jau ir minētas visas būtiskās nozares. Interesējas par likumprojektā minētajiem uzdevumu izpildes datumiem, kā arī par 16. panta redakciju, kurā noteikts, ka Nacionālās kiberdrošības padomes sastāvu nosaka tieši Ministru prezidents nevis MK.

E.Kiukucāns paskaidro, ka tas pārņemts no ITDL, kā tas darbojas līdz šim.

R.Bergmanis interesējas vai uzdevumu realizācijai pietiks resursu (piem., agrās brīdināšanas sensoru ieviešanai), kā arī par CERT.LV finansējumu 2022.-2025. gada termiņā.

E.Kiukucāns paskaidro, ka šādi resursi ir ieplānoti. Papildu personāla piesaistei finansējums ir piešķirts. Šobrīd neredz iemeslu, kādēļ būtu nepieciešami papildu resursi.

I.Paegle atzīmē jautājumu par pienākumu noalgot kiberdrošības pārvaldniekus, tam nepieciešamo resursu piesaisti.

R.Bergmanis uzsver, ka ir būtiski darboties proaktīvi, un šī nav vienīgā nozare, kura saskaras ar resursu problēmām.

**R.Bergmanis** aicina komisiju atbalstīt likumprojektu pirmajam lasījumam.

*Notiek balsojums: par 7; pret – 0; atturas – 1.*

Komisija atbalsta likumprojektu pirmajam lasījumam.

**R.Bergmanis** aicina sēdes dalībniekus noteikt priekšlikumu iesniegšanas termiņu otrajam lasījumam.

**L.Millere** atzīmē, ka iespējams pārcelt spēkā stāšanās datumu, jo saskaņā ar NIS2 direktīvu likumam spēkā jāstājas līdz 17. oktobrim.

*Notiek diskusija par priekšlikumu iesniegšanas termiņu otrajam lasījumam, sēdes dalībnieki vienojas par 16. maiju.*

**R.Bergmanis** aicina noteikt ziņotāju Saeimas sēdē par likumprojektu. Ierosina šo pienākumu uzticēt deputātam A.Švinkam.

**A.Švinkam** un komisijai nav iebildumu.

**R.Bergmanis** aicina komisiju atbalstīt likumprojekta iekļaušanu 18. aprīļa Saeimas sēdes darba kārtībā.

*Deputātiem nav iebildumu.*

**LĒMUMS:**

**-** konceptuāliatbalstīt likumprojektu “Nacionālās kiberdrošības likums” (553/Lp14)unvirzīt izskatīšanai Saeimas sēdē pirmajā lasījumā;

- lūgt Saeimu iekļaut likumprojekta izskatīšanu pirmajam lasījumam Saeimas 18.aprīļa sēdē;

- noteikt priekšlikumu iesniegšanas termiņu otrajam lasījumam – 16. maiju;

- noteikt par referentu A.Švinku.

**R.Bergmanis** pateicas uzaicinātajām personām par dalību sēdē.

**3. Dažādi.**

**R.Bergmanis** aicina deputātus izskatīt aktuālo jautājumu slēgtas sēdes formātā.

*Slēgtās sēdes daļas norises laiks no plkst. 11.20 līdz plkst. 11.30, tajā nepiedalās deputāts A.Rosļikovs.*

R.Bergmanis pateicas par dalību un slēdz sēdi.

Sēde pabeigta plkst. 11.30.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede